Bukedde Online - Engeri tekinologiya gy'asibye olusirika mu bafumbo ennaku zino\nEngeri tekinologiya gy'asibye olusirika mu bafumbo ennaku zino\nEnnyaniriza eyongera munno amaanyi mu kisenge\nNcamula ntya omukazi?\nAbantu ababalaba nga muli mu lusirika baba babasunga era batandika okubageya ne babaggyamu ekitiibwa.\nAbafumbo nga bali ku byuma bi kalimagezi\nABAFUMBO okugenda mu lusirika si kipya kuba kibaddewo okuva edda. Olusirika luno lubaawo singa abafumbo bafuna okusoowagana ne balemwa okugonjoola ensonga mu bwangu, olwo buli omu n’asiriikirira munne.\nEmbeera eno ya bulabe mu bufumbo, era singa lulwawo amaka gayinza okusaanawo. Francis Kavuma 60, ow’e Gayaza agamba nti edda olusirika lwabeeranga lwa mu kisenge wokka nga bwe badda ebweru abasigadde tebamanya nti wabaddewo akaseera akazibu mu kisenge.\nAgamba nti embeera yakyuka nnyo okuva mu 1990, olwo n’ab’omu ddiiro ne batandika okutegeera naddala eri abaana nti bakadde baffe si basanyufu.\nMu kiseera kino ebintu byongedde okwonooneka kubanga abafumbo bwe baba mu lusirika ne baliraanwa bategeera, ssaako n’ab’omu kkubo gye bayita.\nAgamba nti okuggyawo embeera eno, edda abafumbo baakozesanga olujjuliro, kubanga omukyala ne bwe yabanga anyiize nga bwe batuula ne munne nga tebabulwa mboozi gye banyumya.\nAgattako nti ekirala, baatyanga abaana okumanya nti waliwo obutategeeragana era y’ensonga lwaki baafubanga okwetereeza nga bukyali.\nOLUSIRIKA LW’ENNAKU ZINO BWE LUBEERA:\n1Abaana ennaku zino bayingiziddwa mu lusirika. Abafumbo bwe batuuka mu mbeera eno, omu bw’abaako ky’ayagala okutegeeza munne, atuma mwana. Kino kiraga omwana ekifaananyi ekibi.\n2 Waliwo abasalawo okuwandiika obubaluwa ne babuleka ku mmeeza, oba mu buliri, olwo munne bw’akalaba n’amanya ky’amugamba, wabula nga tayogedde naye.\n3 Oluusi bakozesa ssimu okweweereza obubaka. Ne bwe babeera mu nnyumba oba mu kisenge bayinza okusalawo okukozesa essimu buli omu okutegeeza munne ky’ayagala naye nga teboogedde.\n4 Abamu bayita mu mikwano gy’abaagalwa baabwe okubaako bye babatuusiza eri abaagalwa baabwe.\nEBIREEMESA OLUSIRIKA OKUGGWAAWO ENSANGI ZINO:\nTtivvi zikoze kinene mu kuwangaaza olusirika mu maka, anti bwe basoowagana buli omu ekiwuubaalo akimalira ku ttivvi, nga yeewala okwogera ne munne.\nEssimu nayo ekoze kinene mu kuwanvuya olusirika mu maka. Abafumbo bwe basoowagana ekiwuubaalo bakimalira ku ssimu nga baweereza mikwano gyabwe obubaka ku facebook ne Whatsapp. Mu mbeera eno atuuka ekiseera ng’alaba talina ky’asubwa ne bw’aba tayogeraganya na munne gw’asula naye.\nOkukola ennyo okuva ku makya okutuuka ekiro nakyo kyongedde embeera eno okwegiriisiza mu maka mangi.\nEngeri abafumbo gye bataba na budde bwogeraganya olw’emirimu okubamalawo, batuuka ekiseera ne bamanyiira embeera eyo olwo olusirika ne lusiisira mu maka gaabwe.\nOkusoma okusukkiridde naddala mu bakyala nayo nsonga nkulu. Omukazi bw’alaba nga yeesobola ayinza obutafaayo kwemenya eri bba.\nEdda omusajja ne bwe yabanga y’asobezza, nga ku lw’obulungi bw’amaka, omukazi yeemenya basobole okutambulira awamu.\nENGERI GY’OYINZA OKUMALAWO OLUSIRIKA\n1 Bwe mufuna obutakkaanya mutuukirire omukugu mu kubuulirira abafumbo abayambe nga bukyali.\n2 Mwewale okukozesa essimu n’obubaluwa okwogeranya nga muli mu lusirika kuba byongera okuluwanvuya. Mufune akadde mwogere.\n3 Munno mutwaleko awutu singa mubeera mu kaseera k’olusirika, munaagenda okuvaayo ng’ebintu biteredde.\n4 Bw’omanya ng’ensobi evudde ku ggwe, weetonde mu bwangu osobole okumalawo embeera y’okusika omuguwa.\n5 Abaana mubaggye mu nsonga zino, kuba tezibakwatako.\nOBULABE OBULI MU LUSIRIKA:\nAkaseera kano kayinza okuteekawo okubaliga anti omu ku mmwe ayinza okuba ng’ayoya omukwano ate nga talina bw’atandika munne. Kino kivaamu okubaliga ekiyinza okuleeta ebizibu omuli n’endwadde mu bafumbo.\nAbaana mu kaseera ako batulugunyizibwa mu bwongo anti baba tebalina mukwano gumala okuva eri bazadde baabwe bombi.\nEmirimu egirina okukolebwa awaka mu kaseera ako gyesiba oba okutambula akasoobo anti enteeseganya ebeera ntono mu maka ekibazza emabega.


Bukedde Online - LIRA: Kigasa ki abaayo okunyirira ng'ekibuga kyabwe kijama nnyo?\nLubigi: Maama ayonsa abaana abasoba mu mi...\nBW’OTUUKA mu kibuga Lira obugaali be baana baliwo. Ku nguudo zonna eziyingira n’okufuluma ekibuga bwe butikka ebyamaguzi n'okusaabaza abantu!\nBya Stephen Ssenkaaba\nE Lira, obugaali n’ekivundu ky’emmere eyiibwa mu kibuga bye bikwaniriza. Kyewuunyisa nti abasajja n’abakazi bambala ne banekera, naye ng'ekizibu kya kasasiro tebakiraba.\nAbantu mu Lira oyinza okugamba nti baakola empalana n’obuyonjo, anti kasasiro yafuuka ekiwempe okutambulirwa n’obubi okumasimbwa okumera omuddo omwekweka emmese okwetoloola ekibuga ekitadde obulamu bw’abannakibuga mu katyabaga.\nOkusinziira ku kunoonyereza kw’ekitongole kya Uganda Bureau of Statistics mu 2012, olukiiko oluddukanya ekibuga kino lwayoola loole 40 zokka mu kibuga kyonna ekirimu abantu 112,100. Kino kitegeeza nti ekipipa kya kasasiro kikozesebwa abantu 2,903 bokka.\nMu kibuga mulimu obutale busatu kyokka bubiri bwokka bwe bulina ebipipa bya kasasiro.\nMw. Geoffrey Obote, omuwandiisi w’akakiiko akavunaanyizibwa ku mirimu n’ebyekikugu mu Lira, agamba nti abaaweebwa omulimu gw’okwera enguudo tebasoboloa kukola bulungi mulimu gwabwe olw’obutaba na bikozesebwa.\nEmmanju kijama nnyo.\nEbimotoka ebirina okukung’aanya kasasiro atwalibwe gy’alina okuyiibwa tebitera kuba na mafuta. Mu ngeri y’emu obutafaayo n’obulagajjavu bw’abantu okumala gamansa kasasiro, obubi, obuveera n’obupiira obukozeseddwa bijjula ekibuga.\nEkibuga kyayisa embalirira ya buwumbi 21 mu mwaka gw’ebyensimbi 2013/2014 nga ku zino obukadde 43 bwe bwassibwa ku buyonjo.\nZino zaayongezeddwaako okuva ku bukadde 32 ezaayisibwa mu mwaka oguwedde olw’eyongera bw’obungi bw’abantu.\nMw. Maurice Odung Omara, meeya w’ekibuga kino agamba nti ssente zino ezimu zaafunibwa kuva mu bantu ate endala ne ziggyibwa mu bagabirizi.\nOkusinziira ku lipoota y’alondoola ebyobuyonjo, abantu 10 ku buli 100 bokka be bakozesa kaabuyonjo z’amazzi.\nWadde nga waliwo kaabuyonjo za lukale mu kibuga, abantu bakyeyamba mu nsiko, ku nguudo ne buveera olwo ne bamansa mu kibuga kyonna ekikireka nga kikyuma ate nga waliwo ebitundu eby’enjawulo ebiduumuusemu omuddo.\nEbimuli n’emiti tebifiiriddwaako okulungiya ekibuga ate nga n’ebisolo byegiriisa mu kibuga awatali abikuba ku mukono.\nEkibuga Lira kirina akiteekerateekera omu yekka, anoonyereza ku byobulamu, yinginiya, akola ku nsonga z’ettaka, ow’ebyenjigiriza, akola ku nsonga z’obutonde ekitegeeza nti kirina abakugu batono okuteekerateekera abantu abasoba mu 100,000.\nOkusinziira ku meeya Mw. Maurice Odung, ekibuga Lira kyongedde okulongooka bw’okigeraageranya n’emyaka egiyise olwa kaweefube w’abakulembeze okufuba okukolagana n’abatuuze okulaba ng’obuyonjo butumbulwa.\n“Tukozesa amawulire naddala leediyo okusomesa n’okutegeeza abantu ku ngeri y’okutumbula obuyonjo n’obuvunaanyizibwa bwabwe okukuuma ebitundu mwe bakolera nga biyonjo.\nMu kiseera kino twasobodde okugulayo ekimotoka ekinyiga kasasiro mu kumutikka ekitegeeza nti kisobola okutikka kasasiro awerako okuyamba mu kuyooka kasasiro ono aggwe mu bantu yonna gy’abeera akung’aanyiziddwa.\nEra tuyisizza amateeka agakwata ku buyonjo agasaawo omutindo gw’obuyonjo ogwetaagibwa era nga omuntu yenna asangibwa ng’amala gamansa kasasiro avunaanibwa mu mbuga z’amateeka.\nEkibuga Lira bwe kifaanana.\nMeeya agamba nti baalina enteekateeka y’okwawula kasasiro ono okusobola okubaako by’akolebwamu kyokka olw’okubulwa ssente enteekateeka yagwa butaka kyokka waliwo enteekateeka y’okugizza obuggya.\n"Tugenda kusaawo enteekateeka gye tugenda okutuuma “Kuuma ekibuga Lira nga kiyonjo”, mwe tugenda okussaawo ennaku buli mwezi abantu bonna mwe bakolera awamu okuyonja ekibuga mu ngeri ya bulungibwansi.\nTugenda kwongera okutumbula obuyonjo mu maka g’abantu nga tugenda tubakyalira okubasomesa n’okubakubiriza okukuuma obuyonjo.\nLIRA: Kigasa ki abaayo okunyirira ng''ekibuga kyabwe kijama nnyo?


Kooti eyongezaayo okuwulira ogw’abayizi abavunanibwa okwokya essomero lya St. Benard Mannya. – Watchdog Uganda\nKooti eyongezaayo okuwulira ogw’abayizi abavunanibwa okwokya essomero lya St. Benard Mannya.\nBya Nansamba Shadia, Masaka\nKOOTI e Masaka eyongezaayo okuwulira omusango gw’abayizi abagambibwa okuba nga baatekera ekisulo kye Ssomero lya St Bernards Mannya e Rakai omuliro nemufiiramu bannabwe 10 ate abalala ne basimattuka n’ebisago.\nAbayizi abaleeteddwa mu kooti kubaddeko Henry Talemwa 18, Alex Mugarura 18, Edson Niyo 22 ne Dickson Kisuule 18, wamu n’omukuumi we ssomero Michael Tayebwa n’omuserikale wa Poliisi Steven Nzeyimana wabula nga babadde tebalabika bulungi ng’anabamu bawenyera.\nGuno gubadde mulundi gw’akubiri ng’abayizi bano baletebwa okusomerwa emisango egibavunaanibwa okuli okutta , okulumya n’okwonoona ebintu by’essomero ate abakuumi bavunanibwa kulagajjalira mirimo gyabwe nga mu kusooka baleetebwa mu kooti y’emu nga 27/11/2018.\nOmulamuzi we ddaala erisooka Christopher Adyeeri awaliriziddwa okwongezaayo omusango guno, oluvanyuma lw’oludda oluwaabi olukulirwa Amina Akasa okusaba nga bwebabadde tebanaba kumaliriza kunoonyereza kw’abwe bwatyo n’abalagira bakomezebwewo nga 10/01.2019.\nKooti etegezeddwa nti bano emisango bagizza nga 11/11/2018 bwebatekera omuliro ekisulo ekyali kisuza abayizi 56 nga ba siniya eyokusatu n’ey’okuna.\nMuseveni believes the opposition will soon phase out\nBwanika attacks Sematimba over electoral adverts\nKyadondo East Polls: ‘Endless’ rain halt voting process in Gayaza\n29th June 2017 at 14:19